CELEX: 32014R0754
Language: lt
Date: 2014-07-11 00:00:00
Title: 2014 m. liepos 11 d. Komisijos įgyvendinimo reglamentas (ES) Nr. 754/2014 dėl atsisakymo suteikti leidimą naudoti Pediococcus pentosaceus (NCIMB 30068) ir Pediococcus pentosaceus (NCIMB 30044) kaip pašarų priedus  Tekstas svarbus EEE

12.7.2014   
            
            
               LT
            
            
               Europos Sąjungos oficialusis leidinys
            
            
               L 205/10
            
         KOMISIJOS ĮGYVENDINIMO REGLAMENTAS (ES) Nr. 754/2014
   2014 m. liepos 11 d.
   dėl atsisakymo suteikti leidimą naudoti Pediococcus pentosaceus (NCIMB 30068) ir Pediococcus pentosaceus (NCIMB 30044) kaip pašarų priedus
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
   kadangi:
   
               (1)
            
            
               Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo arba atsisakymo jį suteikti pagrindas bei tvarka. Reglamento (EB) Nr. 1831/2003 10 straipsnio 7 dalyje kartu su 10 straipsnio 1–4 dalimis nustatytos specialios nuostatos dėl produktų, kurie pradėjus taikyti šį reglamentą Sąjungoje naudojami kaip siloso priedai, įvertinimo;
            
         
               (2)
            
            
               pagal Reglamento (EB) Nr. 1831/2003 10 straipsnio 7 dalį Pediococcus pentosaceus (NCIMB 30068) ir Pediococcus pentosaceus (NCIMB 30044), anksčiau Lactococcus lactis (NCIMB 30044), buvo įtraukti į Pašarų priedų registrą kaip visų rūšių gyvūnams skirti siloso priedai;
            
         
               (3)
            
            
               pagal Reglamento (EB) Nr. 1831/2003 10 straipsnio 2 dalį kartu su jo 7 straipsniu buvo pateikti prašymai suteikti leidimą naudoti Pediococcus pentosaceus (NCIMB 30068) ir Pediococcus pentosaceus (NCIMB 30044) kaip visų rūšių gyvūnams skirtus pašarų priedus ir juos priskirti prie kategorijos „technologiniai priedai“ ir funkcinės grupės „siloso priedai“. Kartu su prašymais buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;
            
         
               (4)
            
            
               Europos maisto saugos tarnyba (toliau – Tarnyba) 2014 m. kovo 6 d. (2) nuomonėse padarė išvadą, kad Pediococcus pentosaceus (NCIMB 30068) ir Pediococcus pentosaceus (NCIMB 30044) yra atsparūs tetraciklinui, medicinoje ir veterinarijoje naudojamam antibiotikui;
            
         
               (5)
            
            
               remiantis turima informacija negalima atmesti rizikos, kad Pediococcus pentosaceus (NCIMB 30068) ir Pediococcus pentosaceus (NCIMB 30044) gali perduoti atsparumą tam antibiotikui kitiems mikroorganizmams. Dėl tos priežasties nebuvo nustatyta, kad Pediococcus pentosaceus (NCIMB 30068) ir Pediococcus pentosaceus (NCIMB 30044) siūlomomis naudojimo kaip pašarų priedai sąlygomis nedaro nepageidaujamo poveikio gyvūnų sveikatai, žmonių sveikatai ar aplinkai;
            
         
               (6)
            
            
               taigi Reglamento (EB) Nr. 1831/2003 5 straipsnyje nustatytos leidimo suteikimo sąlygos nėra įvykdytos. Todėl turėtų būti atsisakyta suteikti leidimą naudoti Pediococcus pentosaceus (NCIMB 30068) ir Pediococcus pentosaceus (NCIMB 30044) kaip pašarų priedus;
            
         
               (7)
            
            
               kadangi Pediococcus pentosaceus (NCIMB 30068) ir Pediococcus pentosaceus (NCIMB 30044) toliau naudojant kaip pašarų priedus gali kilti pavojus žmonių ir gyvūnų sveikatai, atitinkami produktai turėtų būti kuo greičiau pašalinti iš rinkos. Vis dėlto, dėl praktinių priežasčių suinteresuotosioms šalims tikslinga nustatyti laikotarpį, per kurį būtų išnaudotos turimos siloso, pagaminto naudojant tuos pašarų priedus, atsargos;
            
         
               (8)
            
            
               šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Atsisakymas suteikti leidimą
   Atsisakoma suteikti leidimą naudoti Pediococcus pentosaceus (NCIMB 30068) ir Pediococcus pentosaceus (NCIMB 30044) kaip priedus gyvūnų mityboje.
   2 straipsnis
   Pereinamojo laikotarpio priemonės
   1.   Pediococcus pentosaceus (NCIMB 30068), Pediococcus pentosaceus (NCIMB 30044) ir premiksų, kurių sudėtyje jų yra, atsargos kuo greičiau pašalinamos iš rinkos, ir ne vėliau kaip 2014 m. rugsėjo 30 d.
   2.   Silosas, iki 2014 m. rugpjūčio 1 d. pagamintas naudojant Pediococcus pentosaceus (NCIMB 30068) ir Pediococcus pentosaceus (NCIMB 30044) arba premiksus, kurių sudėtyje jų yra, gali būti naudojamas tol, kol pasibaigs jo atsargos.
   3 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. liepos 11 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 268, 2003 10 18, p. 29.
   
      (2)  EFSA Journal 2014; 12(3):3609 ir EFSA Journal 2014; 12(3):3610.